Document ID: /roh_data/filtered/fineweb-2-filterrobots_roh.jsonl.gz/37793

Igl è stà 1998: Alura han las duas uniuns da traffic da Mustér e Sedrun fusiunà a Sedrun Mustér Turissem SMT. Mo entaifer questa organisaziun nova hai dà duas interpresas parallelas: Sedrun Mustér Turissem ch’era responsabla per tut ils servetschs per ils clients al lieu e Mustér Sedrun Marketing che venda la destinaziun. Questas structuras han chaschunà discussiuns, e discussiuns ha quai era dà adina puspè tranter las duas vischnancas, tranter vischnancas e las duas pendicularas ubain tranter SMT e las pendicularas/vischnancas. Mo era suenter che las structuras èn vegnidas simplifitgadas cun stgaffir mo in’organisaziun da turissem n'èn las dispitas betg stadas a fin.
Nova emprova
2010 hai dà ina emprova da chattar ina schliaziun. Ils turistichers han instradà ina maisa radunda cun il manader da project Marcel Friberg. 2013 han SMT e Grischun vacanzas GV communitgà che l’organisaziun chantunala surpiglia il marketing da SMT.
Eclat matg 2015
Ma l’istorgia n’ha betg anc gì ina buna fin. Il matg passà ha la vischnanca da Tujetsch communitgà ch’ella viseschia il contract da collavuraziun cun SMT. Las finamiras da marketing na sajan betg las medemas, ha il president Beat Roeschlin ditg.
Quels dis èn ils responsabels da Sedrun Mustér Turissem s’inscuntrads cun il chantun. La finamira è da decider, co quai va vinavant.